輓朱侍郎
作者：程珌
朝代：宋

paragraphs: 卜宅從先壟，駕言練日良。
飛盖騖玄駟，古柳被龍㡛。
按轡且徐驅，聽歌薤露章。
憶昔朱峯仙，浩劫思陶唐。
貂蟬換羽衣，翩然來帝旁。
西車極岷峩，南佩窺瀟湘。
高牙開桂林，瑞節照襄陽。
多少經綸業，春風散八荒。
歸來不言功，低簪鴛鷺行。
一朝侍甘泉，天渥方對敭。
堂堂山立姿，九尺鬢眉蒼。
胡爲勇不留，瑶宮去路長。
夫人有令德，威鳳趣歸凰。
輪摩同入道，未忍遽相忘。
春天渺無際，春花堪斷腸。
祇今楓林崗，雙玉一時藏。
西南多甘棠，日莫人凄凉。
風月三千篇，爛爛光生香。
佳郎與快婿，門戶未渠央。
三者無一憾，嗚呼公不亡。